પંચવટી બાગ ક્ષેત્રફળની દૃષ્ટિએ છે 100 વીઘાનો. આખી વાડીના ક્યા બ્લૉકમાં કેવું કામ ચાલી રહ્યું છે, તે એક જગ્યાએથી જોઈ શકાય તે માટે વાડીની મધ્યમાં આવેલા નીલગીરીના ઊંચા ઝાડવા પર એક મેડો બનાવેલો અને હાથમાં દૂરબીન રાખી આખી વાડીનું નિરીક્ષણ કરી લેવાનું ગોઠવેલું. પણ વાડીમાં ફળાઉ વૃક્ષોનો ઉછેર થઈ જતાં દૂર જોવા બાબતે તેની નડતર ઊભી થતાં બંધ કરવું પડ્યું. બપોરે અને સાંજે મજૂરોને કામેથી છૂટવાની વેળા-એક લોખંડી ડ્રમને ઝાડવે લટકાડી બનાવેલ બેલને ટકોરા મારવાથી પંચવટી બાગમાં તો શું, આસપાસની ઘણીબધી વાડીઓમાં તેનો રણકારો સંભળાય અને સૌ એકસાથે કામેથી છૂટી શકે. આ વ્યવસ્થા તો આજે પણ અમલમાં છે, જે માત્ર પંચવટી બાગ પૂરતી મર્યાદિત નહીં રહેતાં, આસપાસની બધી વાડીઓ આ બેલના આધારે જ કામ ગોઠવી રહી છે.